苏轼
赠李道士（并叙）
驾部员外郎李君宗固，景祐中良吏也，守汉州。
有道士尹可元，精练善画，以遗火得罪，当死。
君缓其狱，会赦，获免，时可元年八十一，自誓且死必为李氏子以报。
可元既死二十余年，而君子世昌之妇，梦可元入其室，生子曰得柔，小名蜀孙。
幼而善画，既长，读庄、老，喜之，遂为道士，赐号妙应，事母以孝谨闻。
其写真，盖妙绝一时云。
世人只数曹将军，谁知虎头非痴人。
腰间大羽何足道，颊上三毛自有神。
平生狎侮诸公子，戏著幼舆岩石里。
故教世世作黄冠，布袜青鞋弄云水。
千年鼻祖守关门，一念还为李耳孙。
香火旧缘何日尽，丹青余习至今存。
五十之年初过二，衰颜记我今如此。
他时要指集贤人，知是香山老居士。
（乐天为翰林学士，奉诏写真集贤院。
）